**Belső iránytű – külső úti cél**

A Tudaton Magazin országos cikkíró- és alkotópályázata

**Krédó**

A tudatosság ott kezdődik, hogy reflektálni tudunk saját gondolatainkra, érzéseinkre és tetteinkre, azaz tudjuk, mit miért teszünk. Értékszemléletünk – az, hogy mit tartunk fontosnak – meghatározza minden cselekedetünket. Ez a belső iránytűnk segít céljaink kitűzésében, megvalósításában. Aki tudatos, az képes akaraterejét tetterőbe fordítani a számára fontos értékek védelmére, megőrzésére, fejlesztésére, és képes az ábrándokat egy jobb valósággá alakítani – legyen bár ennek tárgya saját maga, mikro- vagy makroközössége, környezete vagy egy eszme. Ezt jelenti a pályázat címe: *Belső iránytű – külső úti cél.*

**Részletes kiírás**

A Tudaton Magazin pályázatot hirdet cikkírók, szépírók és alkotók számára önismeret, környezet és egészség témakörökben.

**A pályázat időtartama: 2021. szeptember 1. – október 15.**

**A pályázat három hívószava: önismeret, környezet, egészség.**

A három hívószó a magazin három rovatát fedi le. Az alábbi kulcsszavakat kínáljuk tematikus segédletként:

* *Önismeret:* önfejlesztés, útkeresés, karrier, család, alternatív életmód, alkotás/kreativitás, pszichológia.
* *Környezet:* hazai tájak, nemzetközi utazás, vidéki vagy városi élet, mesterséges/természetes környezet, digitalizáció, társadalom, környezetvédelem/környezettudatosság, öko/bio/zöld.
* *Egészség:* egészségtudatosság, gyógyászat, alternatív gyógyászat, holisztikus szemlélet, táplálkozáskultúra, gasztronómia, sport.

**A pályaművek tartalmi, műfaji és formai követelményeiről**

Egy alkotó maximum 3 pályaművel pályázhat.

A beküldött mű lehet még nem megjelent vagy már közzétett/megjelent alkotás (utóbbiak esetében viszont a másodközléshez szükséges jogilag/gazdaságilag tisztázott felhasználás előfeltétel).

A művek illeszkedjenek a három hívószó legalább valamelyikébe. Céljuk legyen az információközlés, tudásmegosztás, inspiráció vagy szórakoztatás.

**Írásos alkotásoknál** az alábbiakat kérjük:

* Zsurnalisztikai műfajoknál az alábbiakat várjuk: cikk, esszé, beszámoló, ajánló, kritika, interjú. Terjedelmük 3000–8000 leütés (karakterszám szóközökkel) közé essen. (A pályaművekhez tartozó felhasznált irodalom a terjedelmi korlátnak nem képezi részét.)
* Folytatásos műveknél kérjük jelezni az írások közötti kapcsolatot.
* Szépirodalmi művek esetén: próza, költészet, prózavers, intermediális munka (itt a karakterszám rugalmas).

**Művészeti alkotásoknál:**

* Fotók/grafikák: művészi vagy dokumentáló célzatú digitális képek
* Videók: szórakoztató, ismeretterjesztő vagy művészi célú videók, animációk, kisfilmek, dokumentumfilmek (szöveg nélkül, magyar nyelven vagy idegen nyelven, magyar felirattal (1-120 perc között)
* Egyéb műalkotások: igényesen befotózva (pl. szobrok, kézműves termékek)

A képalkotásokat lehetőleg 2480 pixel szélességben (300 dpi) kérjük. (A rossz minőségű, gyenge felbontású vagy jogi okokból problémás alkotásokat kizárjuk.) Amennyiben a küldött pályamű nagyobb fájlméretű, úgy WeTransfer vagy más fájlküldő használata javasolt.

**Díjazás**

Nyereménycsomaggal jutalmazzuk

* a legjobb cikk íróját,
* a legjobb szépírót,
* a legjobb alkotót.

Különdíjak „önismeret”, „környezet”, „egészség” témakörökben (Tudaton-ajándékkal). Továbbá a nyertes, illetve kiemelkedő pályaműveket megjelentetjük a Tudaton Magazin oldalán és az első Tudaton-kiadványban (várható megjelenés: 2022. első félév).

**A pályázat beküldése**

A munkákat szeptember elsejétől október 15. éjfélig várjuk. Kérjük, hogy a küldött anyag tartalmazza:

* a pályamunká(ka)t: írásos műveknél docx, művészeti alkotásoknál png/jpg vagy mp4 formátumban,
* a pályázó szöveges bemutatkozását max. 1 oldal terjedelemben, docx formátumban (elérhetőségeivel és népszerűsítendő felületeivel együtt),
* egy mottót a küldött pályamű(vek)ről (max. 250 karakterben),
* a pályázó kedvenc idézetét (opcionális),
* egy fényképet a pályázóról (opcionális).

A pályázatokat ide várjuk: **palyazat@tudaton.hu**

A levél tárgya: Tudaton-pályázat

**A pályaművek zsűrizése**

Az elbírálás során a szakmai zsűri az alábbi szempontok mentén értékeli majd a pályaműveket:

* Mennyire hiteles tartalmilag?
* Mennyire informatív, ismeretterjesztő?
* Mennyire kifejező, hatásos (szórakoztató/elgondolkodtató/inspiráló)?
* Milyen esztétikai értékkel bír?

**Eredményhirdetés**

2021. november 15.

Minden beérkezett pályaműre válaszolunk, kérés esetén visszajelzést adunk. Hivatalos eredményhirdetés: e-mailben és egy Tudaton-est keretében november folyamán. (A nyerteseknek papíralapú oklevelet is küldünk.)

**A magazinról**

A Tudaton Magazin egy nonprofit, önkéntes műhely, ahol a közös tudás megosztására törekszünk egy értékorientált szemléletben. Így kívánjuk inspirálni olvasóinkat egy tudatosabb életre. Azt képviseljük, hogy az önismeret fejlesztése, a környezet- és egészségtudatosság út a jobb minőségű lét felé. Hisszük, hogy a folyamatos elvárások, nehézségek és kihívások ellenére is megéri nyitni a világra, tenni másokért és változtatni mindennapi berögződéseken. Reméljük, hogy a magazin egy közösségi műhellyé válik, ahol a tenni akaró emberek teret kapnak a cselekvésre, a tanulni vágyók művelődhetnek, a szépet és a jót kereső olvasók pedig épülésükre szolgáló tartalmakat olvashatnak.

További információ a Tudaton Magazin „Pályázat” menüpontjában.

**Megjegyzés**

A minimum korhatár: 16 év. Ha egy pályázati anyag hiányos, hiánypótlásra van lehetőség a beküldési határidő lezárulta után is. Az öncélú, félretájékoztató, szakmailag hiteltelen vagy csak negatív kritikát tartalmazó írásokat nem fogadjuk el. Szintén kizárásra kerül az a pályamű, amely erőszakot szít, aktuálpolitikai célzásokat tartalmaz, másokat kirekeszt vagy megbélyegez.